RO Jurnalul Ofícial al Uniunii Europene 199

31998D0147



JURNALUL OFÍCIAL AL UNIUNII EUROPENE

DECIZIA COMISIEI

din 13 februarie 1998

de stabilire a condițiilor speciale care reglementează importurile de produse pescărești și de acvacultură originare din Bangladesh

(Text cu relevanță pentru SEE)

(98/147/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 95/71/CE (2), în special articolul 11,

având în vedere Directiva 90/675/CEE a Consiliului din 10 decembrie 1990 de stabilire a principiilor care reglementează organizarea controalelor sanitar-veterinare pentru produsele care intră în Comunitate din țările terțe (3), astfel cum a fost modificată ultima dată prin Directiva 96/43/CE (4), în special articolul 19 alineatul (7),

întrucât o echipă de experți ai Comisiei a efectuat o inspecție în Bangladesh pentru a verifica condițiile în care sunt produse, depozitate și expediate către Comunitate produsele pescărești;

întrucât dispozițiile legislației din Bangladesh privind inspecția sanitară și monitorizarea produselor pescărești pot fi considerate echivalente cu cele prevăzute de Directiva 91/493/CEE;

întrucât în Bangladesh „Department of Fisheries — Fish Inspection and Quality Control (DF-FIQC) of the Ministry of Fisheries and Livestock” este în măsură să verifice în mod eficient aplicarea legislației aflate în vigoare;

întrucât procedura de obținere a certificatului de sănătate menționată la articolul 11 alineatul (4) litera (a) din Directiva 91/493/CEE include de asemenea stabilirea unui model de certificat, cerințele minime privind limba(ile) în care acesta trebuie să se întocmească și calitatea persoanei împuternicite să îl semneze;

întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești trebuie să se aplice o ștampilă care să conțină numele țării terțe și numărul aprobării unității;

întrucât, în conformitate cu articolul 11 alineatul (4) litera (c) din Directiva 91/493/CEE, trebuie să se întocmească o listă a unităților aprobate; întrucât acea listă trebuie să se întocmească pe baza unei comunicări emise Comisiei de către DF-FIQC; întrucât DF-FIQC trebuie să asigure respectarea dispozițiilor prevăzute în acest scop la articolul 11 alineatul (4) din Directiva 91/493/CEE;

întrucât, pe 31 decembrie 1997, DF-FIQC a dat asigurări oficiale privind respectarea normelor prevăzute la capitolul V din anexa la Directiva 91/493/CEE și privind îndeplinirea cerințelor echivalente cu cele prevăzute de acea directivă pentru aprobarea unităților;

întrucât este necesar să se abroge Decizia 97/513/CE a Comisiei din 1 august 1997 privind anumite măsuri de protecție referitoare la anumite produse pescărești originare din Bangladesh (5);

întrucât măsurile prevăzute de prezenta decizie sunt conforme cu avizul Comitetului permanent veterinar,

ADOPTĂ PREZENTA DECIZIE:

Articolul 1

„Department of Fisheries — Fish Inspection and Quality Control (DF-FIQC) of the Ministry of Fisheries and Livestock” este autoritatea competentă din Bangladesh pentru verificarea și certificarea conformității produselor pescărești și de acvacultură cu cerințele prevăzute de Directiva 91/493/CEE.

Articolul 2

Produsele pescărești și de acvacultură originare din Bangladesh trebuie să îndeplinească următoarele condiții:

1. fiecare lot trebuie să fie însoțit de un certificat de sănătate în original, numerotat, completat corespunzător, semnat, datat și constând dintr-o singură pagină, în conformitate cu modelul din anexa A;

2. produsele trebuie să provină de la unitățile autorizate enumerate în anexa B;

3. cu excepția produselor pescărești în vrac congelate și destinate fabricării alimentelor conservate, toate ambalajele trebuie să aibă marcat cu litere de neșters cuvântul „BANGLADESH” și numărul aprobării unității de origine.

4. produsele pescărești trebuie să fi fost pregătite și ambalate după data de 31 decembrie 1997.

Articolul 3

(1) Certificatele menționate la articolul 2 alineatul (1) trebuie să se întocmească în cel puțin o limbă oficială a statului membru în care sunt efectuate controalele.

(2) Certificatele trebuie să conțină numele, calitatea și semnătura reprezentantului DF-FIQC, precum și ștampila sa oficială, într-o culoare diferită de cea a altor indicații din certificat.

Articolul 4

Se abrogă decizia 97/513/CE.

Articolul 5

Prezenta decizie se adresează statelor membre.

Adoptată la Bruxelles, 13 februarie 1998. Pentru Comisie Franz FISCHLER Membru al Comisiei

(1) JO L 268, 24.9.1991, p. 15.

(2) JO L 332, 30.12.1995, p. 40.

(3) JO L 373, 31.12.1990, p. 1.

(4) JO L 162, 1.7.1996, p. 1.

(5) JO L 214, 6.8.1997, p. 46.

ANEXA A

ANEXA B

LISTA UNITĂȚILOR APROBATE